[pic] | ЕВРОПЕЙСКА КОМИСИЯ |

Брюксел, 4.8.2010

COM(2010) 421 окончателен

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА

за прилагането на Регламент (ЕО) № 453/2008 на Европейския парламент и на Съвета относно тримесечната статистика за свободните работни места в Общността

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА

за прилагането на Регламент (ЕО) № 453/2008 на Европейския парламент и на Съвета относно тримесечната статистика за свободните работни места в Общността

1. Въведение

Свободните работни места по правило се смятат за важен фактор при извършването на анализ на търсенето на пазара на труда. Комисията и Европейската централна банка изискват тримесечни данни относно свободните работни места с оглед на наблюдението на краткосрочните тенденции в стопанския цикъл и на пазара на труда. Комисията изисква разбити по вид икономическа дейност данни за свободни работни места като част от Европейската стратегия за заетостта с цел наблюдение и анализ на равнището и структурата на търсене на работни места.

С Регламент (ЕО) № 453/2008 на Европейския парламент и на Съвета от 23 април 2008 г. относно тримесечната статистика за свободните работни места в Общността[1](ССРМ) се създаде рамка за изготвянето, предаването и оценката на тримесечната статистика за свободни работни места. Член 10 от Регламент (ЕО) № 453/2008 съдържа изискването Комисията да представи доклад на Европейския парламент и на Съвета за изпълнението до 24 юни 2010 г. и на всеки три години след това. Предвижда се в този доклад да бъде направена оценка на качеството на предоставените от държавите-членки статистически данни и на качеството на европейските агрегати, както и да се очертаят потенциалните области за усъвършенстване.

Настоящият доклад е първият, който Комисията е длъжна да представи на Европейския парламент и Съвета.

2. Етапи на прилагане

2.1. Регламенти за прилагане

Малко след приемането на Регламент (ЕО) № 453/2008 бяха приети два регламента на Комисията за прилагане, в чийто обхват попадат редица подробни аспекти, които следва да бъдат уредени по-подробно по реда на процедурата по комитология.

- Регламент (ЕО) № 1062/2008 на Комисията[2] установява:

• процедурите за сезонна корекция за целите на прилагането на член 3, параграф 3 от Регламент (ЕО) № 453/2008. В него се предвижда, че предаването на сезонно коригирани данни започва най-късно когато са налични временни редове с поне 16 тримесечни периода на наблюдение. В приложението към него се определя на кое ниво на агрегация съгласно NACE Rev. 2 следва да се предават данните.

• структурата, съдържанието и предаваните данни от тримесечните доклади, които държавите-членки са длъжни да представят на Комисията съгласно член 6, параграф 2 от Регламент (ЕО) № 453/2008. Първият доклад за качеството се предава на Комисията не по-късно от 31 август 2011 г.

- Регламент (ЕО) № 19/2009 на Комисията[3] урежда следните аспекти:

• определенията, свързани с понятието „свободно работно място“ за целите на член 2, параграф 1 от Регламент (ЕО) № 453/2008, по-специално изброяването на „активните стъпки за намирането на подходящ кандидат“ и какво се счита за „определен период от време“ за заемане на свободното работно място.

• референтните дати за събиране на тримесечни данни, като предпочитаните методи за извършване на това са непрекъснатото събиране на данни или изчисляването на представителна средна стойност на данните, събрани за тримесечието.

• сроковете за предаване на данните и датата на първото референтно тримесечие, посочена в член 5, параграф 1 от Регламент (ЕО) № 453/2008. Определеният срок за предаване е 70 дни след края на тримесечието. Ограничен брой държави-членки, чийто брой служители представлява повече от 3 % от общия брой служители в Европейския съюз, изпращат в срок от 45 дни общия брой свободни места и заети длъжности. Първото референтно тримесечие е първото тримесечие на 2010 г. По този начин косвено се определя референтният период за предаване на данни за минали периоди, т.е. четирите тримесечия на 2009 г.

• държавите-членки, които са длъжни да провеждат проучвания за осъществимост по отношение на събирането на данни от бизнес единици с по-малко от 10 служители[4] по член 7, параграф 1 от Регламент (ЕО) № 453/2008, структурата на тези проучвания за осъществимост и времето, в което следва да бъдат представени на Комисията (февруари 2010 г.).

• държавите-членки, които са длъжни да провеждат проучвания за осъществимост за събирането на данни във връзка с раздели O, P, Q, R и S[5] на NACE Rev. 2 по член 7, параграф 1 от Регламент (ЕО) № 453/2008, структурата на тези проучвания за осъществимост и времето, в което следва да бъдат представени на Комисията (февруари 2010 г.).

2.2. Изграждане на капацитет

През 2008 и 2009 г. Комисията предприе различни стъпки съвместно с държавите-членки, за да се гарантира, че те ще спазят своите задължения по различните регламенти.

- Безвъзмездни средства: Бяха отправени две покани за представяне на предложения, по една всяка година, които се ограничаваха до Европейската статистическа система, с оглед на създаването на необходимия капацитет за влизане в сила на правната уредба. В центъра на вниманието бяха главно разширяването на обхвата и повишаването на качеството на данните за свободните работни места за бизнес единици с по-малко от 10 служители и за раздели O, P, Q, R и S на NACE Rev. 2. Държавите, които направиха предложения и получиха финансова помощ от Европейската комисия, бяха Австрия, Дания, Малта, Италия, Латвия, Полша, Румъния, Норвегия и Хърватия.

- Работни семинари : Евростат участва в организирането на два методологични работни семинара, един в Нюрнберг (Германия) през декември 2008 г. и един в Нюшател (Швейцария) през ноември 2009 г. Около двадесет държави-членки участваха активно, наред с други държави като Норвегия, Швейцария и Израел, както и международни организации (Европейската централна банка и ОИСР). Целта беше да се обменят най-добри практики и опит в събирането на статистически данни за свободни работни места и да се обсъдят методическите въпроси.

- Дейност в държавите-членки: всички държави-членки докладваха, че до голяма степен имат възможност да докладват относно изискваното събиране на данни за първото референтно тримесечие от 2010 г.; независимо от това, през първото референтно тримесечие е вероятно да бъдат срещнати следните трудности:

а) проблеми, свързани с обхвата; Някои държави-членки ще имат трудности да обхванат раздели О―S на NACE Rev. 2, особено раздел О, както и бизнес единици с по-малко от 10 служители;

б) липса на подробни методически указания;

в) малка точност на прогнозите относно броя на свободните работни места за разбивката по икономически дейности.

Може да се очаква, че тези трудности ще бъдат преодолени с течение на времето, тъй като държавите-членки ще придобият повече опит в събирането на статистически данни за свободните работни места и ще настроят по-фино своите системи за изготвяне на статистически данни. Съвместно с държавите-членки Евростат ще разработи ясни методически указания, които да бъдат следвани.

2.3. Финансови мерки през 2010 г.

Член 8, параграф 1 от Регламент (ЕО) № 453/2008 гласи: „ За първите три години от събирането на данни държавите-членки могат да получат финансово съдействие от Общността спрямо разходите за извършената дейност “.

За тази цел на 24 март 2010 г. беше отправена покана за представяне на предложения (ограничена до Европейската статистическа система), като общата сума, която ще бъде предоставена на бенефициерите, възлиза на 800 000 EUR.

3) Качество на предоставените от държавите-членки статистики

Първото референтно тримесечие, за което държавите имат законодателно установено задължение да докладват данни, е първото тримесечие на 2010 г. Първите набори от данни следва да бъдат предадени до 15 май и 10 юни. Освен това до 31 август 2011 г. следва да постъпят подробни тримесечни доклади от държавите-членки. От това следва, че на настоящия етап не може да бъде направена задълбочена оценка на качеството на данните. Следващият доклад до Европейския парламент и Съвета, който следва да бъде предаден след три години, ще съдържа подробна оценка на качеството.

Независимо от това може да бъде направена предварителна оценка посредством използването на данните, които държавите-членки са предали на Евростат на доброволни начала към настоящия момент и които са допълнени със събраната при подготовката на работните семинари информация за качеството. По отношение на пълнотата на получените данни, положението през второто тримесечие на 2009 г. може да бъде обобщено както следва:

- осемнадесет държави[6] са предали всички променливи, изисквани съгласно регламентите;

- пет държави не са предали всички променливи, изисквани съгласно регламентите; В своите проучвания за осъществимост Испания, Франция и Италия са анализирали възможността за събирането на липсващите променливи. Португалия не е предала данни относно раздел О на NACE Rev. 2, а Нидерландия изпраща само данни за заетите работни места в икономиката като цяло.

- седем държави[7] все още не са предали или са преустановили[8] предаването на данни за свободните работни места.

Нарастващ брой държави-членки разпространяват статистическите данни за свободните работни места в национален мащаб, посредством съобщения в пресата или публикуването на данни на своите уебсайтове. Това показва, че държавите смятат, че техните данни са с достатъчно качество, за да бъдат предоставяни на широката общественост.

4) Качество на европейските агрегати

Едва след три години в следващия доклад до Европейския парламент и до Съвета ще бъде практически осъществимо да се направи оценка на качеството на европейските агрегати. Независимо от това, тъй като някои държави не събират и през следващите години няма да събират данни за бизнес единици с по-малко от 10 служители или за раздел О на NACE Rev. 2, на настоящия етап няма да бъде възможно изчисляването на европейски агрегати, които обхващат всички размери на бизнес единиците и всички икономически дейности. Евростат ще продължи обсъжданията с държавите-членки с цел да бъдат преодолени празнотите в обхвата, така че да могат да бъдат изчислявани европейски агрегати, които обхващат цялата икономика.

5) Основни подобрения и актуални тенденции

През 2009 г. и в началото на 2010 г. в повечето държави-членки бяха направени редица подобрения. Всички държави приключиха или в момента приключват прехода от класификацията по NACE Rev. 1 към NACE Rev. 2. През 2009 г. Дания, Австрия и Норвегия разработиха изцяло нови национални проучвания за свободните работни места, които ще им дадат възможност да изпълнят установените в техните законодателства изисквания. Испания и Франция приспособиха своите въпросници, така че да приведат своята концепция за свободни работни места в съответствие с Регламент (ЕО) № 453/2008. Унгария разшири обхвата на своето проучване по отношение на бизнес единици с по-малко от пет служители. В заключение, Обединеното кралство е първата държава-членка, която започна да изготвя сезонно коригирани данни. Беше извършено и привеждане в съответствие със съдържащото се в регламента определение за свободно работно място. Като последица от това статистиките за свободните работни места в държавите се основават на хармонизирано определение.

В началото на 2010 г. Евростат получи изискваните по член 7, параграф 1 от Регламент (ЕО) № 453/2008 проучвания за осъществимост от всички засегнати държави-членки, с изключение на Германия, която взе решение да събира данни за публичната администрация и поради това не е необходимо да представи проучване за осъществимост. Понастоящем документацията се анализира задълбочено, като основните заключения от докладите са:

- Австрия: Налице са някои проблеми с класификацията на раздели О―S на NACE Rev. 2 в търговския регистър, като е необходимо този аспект да бъде подобрен в средносрочен план, но от първото тримесечие на 2010 г. ще бъдат предоставяни данни за раздели О―S на NACE Rev. 2.

- Дания: Проучванията за осъществимост показаха отсъствие на сериозни пречки пред събирането на данни за свободните работни места по отношение на дружества с по-малко от десет служители и раздели О―S на NACE Rev. 2. Независимо от това Дания взе решение да отложи събирането на данни по раздели О―S на NACE Rev. 2. Данните за свободни работни места в предприятия с по-малко от 10 служители ще бъдат събирани от първото тримесечие на 2010 г.

- Франция: Заключението от проучването за осъществимост е, че за периода 2008―2012 г. ще бъде възможно събирането на данни само за свободните работни места в рамките на една година в бизнес единици с по-малко от десет служители. Очаква се, че през 2013 г. може да е осъществимо изчисляването на тримесечните статистики за свободните работни места в бизнес единици с по-малко от десет служители. От друга страна се събират данни за раздели R и S и за частите от частния сектор на раздели P и Q на NACE Rev.2. За частите от раздели O, P и Q на NACE Rev.2, които съответстват на публичната администрация, няма да са налице тримесечни данни (само годишни данни от 2013 г. нататък).

- Испания: Заключението от предварителното проучване е, че макар да е сложно и скъпо, събирането на тримесечни данни за свободни работни места за раздел О на NACE Rev. 2 е осъществимо и тези данни ще бъдат предадени за референтния период на първото тримесечие на 2010 г. Вече се събират данни за раздели P, Q, R и S на NACE Rev. 2.

- Италия: Заключението от проучването е, че всички разгледани до момента варианти за събиране на данни за бизнес единици с по-малко от 10 служители и за раздели О―S на NACE Rev. 2 не са осъществими. Направена е по-позитивна оценка на възможностите за събиране на данни за частния сектор в раздели О―S на NACE Rev. 2. Във всички случаи е необходим допълнителен анализ, като през декември 2010 г. ще бъдат представени окончателни заключения.

- Малта: Основните констатации от проучването са, че могат да бъдат събирани данни за раздели О―S на NACE Rev. 2, докато поради съображения, свързани с качество и разходите, събирането на данни за бизнес единици с по-малко от десет служители е неосъществимо.

Евростат ще работи съвместно с държавите-членки за съставянето на планове за действие с цел обхватът да бъде разширен във възможно най-голяма степен, като се вземат предвид проблемите, изложени в проучванията за осъществимост.

6) Заключение

След публикуването на Регламент (ЕО) № 453/2008 бяха приети два регламента за прилагане, които съдържат повече технически подробности. Държавите-членки са получили финансова помощ през 2008 и 2009 г., за да се подготвят за предаването на отнасящите се до първото тримесечие на 2010 г. данни за свободните работни места. Предоставянето на финансова помощ ще продължи през периода 2010—2012 г., както е посочено в Регламент (ЕО) № 453/2008. През 2008 и 2009 г. бяха проведени два работни семинара с цел изграждането на технически капацитет и споделяне на опит в областта на свободните работни места. В резултат от тях и от допълнителните усилия на държавите-членки, в началото на 2010 г. повечето от тях бяха напълно или почти напълно подготвени да изпълнят своите правни задължения. Необходимо е обаче да бъдат преодолени оставащите празноти в обхвата, за да се създаде възможност за изчисляването на европейските агрегати.

За следващия доклад до Европейския парламент и Съвета през юни 2013 г. ще бъде събрана по-подробна информация посредством националните доклади за качеството и въз основа на официалното предаване на данни; това ще предостави възможност да бъде направена по-пълна оценка на качеството и значението на тримесечните статистики за свободните работни места.

[1] ОВ L 145, 4.6.2008 г., стр. 234.

[2] Регламент (ЕО) № 1062/2008 на Комисията от 28 октомври 2008 година за прилагане на Регламент (ЕО) № 453/2008 на Европейския парламент и на Съвета относно тримесечната статистика за свободните работни места в Общността по отношение на процедурите за сезонна корекция и докладите за качество. (OВ L 285, 29.10.2008 г., стр. 3).

[3] Регламент (ЕО) № 19/2009 на Комисията от 13 януари 2009 г. за прилагане на Регламент (ЕО) № 453/2008 на Европейския парламент и на Съвета относно тримесечната статистика за свободните работни места в Общността по отношение на определението на свободно работно място, референтните дати за събиране на данни, спецификации за предаването на данни и проучвания за осъществимост. (OВ L 9, 14.1.2009 г., стр. 3).

[4] Дания, Франция, Италия и Малта.

[5] Дания, Германия, Испания, Франция, Италия, Малта и Австрия.

[6] България, Чешка република, Германия, Естония, Гърция, Кипър, Латвия, Литва, Люксембург, Унгария, Малта, Полша, Румъния, Словения, Словакия, Финландия, Швеция и Обединеното кралство.

[7] Белгия, Дания, Австрия, Ирландия, Исландия, Норвегия и Швейцария.

[8] Белгия преустанови предаването на данни за свободните работни места през четвъртото тримесечие на 2007 г.